Poštovani Predsjedniče Hrvatske akademije znanosti i umjetnosti, članovi Predsjedništva, akademkinje i akademici, ugledni gosti, izaslanici Predsjednikā Republike, Vlade i Sabora, dragi prijatelji,

iznimna mi je čast zahvaliti se u ime izabranih akademika dviju posljednjih generacija, 2020. koja kasni s predstavljanjem zbog velepošasti krunatoga virusa, te skorašnje 2022. koja stiže na vrijeme.

Hvala Vama, mili kolege, koji nas predložiste, Vama u Razredima koji povjerovaste u nas, i članovima skupština koji nas prepoznaste.

S popratnim potresima koji oštete i ovo vrijedno zdanje postasmo obilježeni, no možda stoga i karakterno snažniji. Generaciju akademika 2020., a djelomice i onu od 2022. mogli bismo nazvati zbog izloženosti korona virusu – coronati ili okrunjenici, iako to zvuči predobro za ono što nas zadesi; a glede potresa koji pogode istodobno Lijepu Našu jesmo i – potresenici, latinskom analogijom – prema nazivu *terrae motus* i – *terrae motu percussi*. Sažeto: okrunjeni i potreseni; *coronati et percussi*. Simboličku interpretaciju prepuštam drugima.

Kako nevolje nikada ne dolaze same, evo i treće – ruske agresije na Ukrajinu, koja nas Hrvate posebice dira zbog „već viđenoga“; ratne trublje otvaraju stare rane, podsjećajući na obrasce zla koje iskusismo u Domovinskome ratu.

Ostavljajući tri jahača apokalipse za sobom, ništa nam ne može pomoći biti onim što nismo, a sve će nam odmoći da budemo onim što jesmo. Ako je Akademija mjesto koje okuplja najbolje i najvrsnije na poljima znanosti i umjetnosti – uznastojati nam je da istodobno bude i mjesto najmudrijih, najljudskijih i božanskoj milosti najbližih.

Vjerujući, mnogi od nas, da smo djeca Božja - ne razmećemo li se darovanim svijetom, gospodujući njegovim grimiznim plaštom oslikanim zvijezdama?

*Ne hrli k zvijezdi, budi zvijezda, sine*!

Stih je to začinjavca s Brača - otoka kiklopske naravi. Brač je uzorak svijeta, a znani svijet - plava kugla. Danas se domoljublje i svijetoljublje nimalo ne razlikuju jedno od drugog; svi smo u jednome čamcu i tkogod da ga ljulja može potopiti sve nas. Kao Hrvati građani smo ugrožene uljudbe i života na planetu Zemlji; no bez našega korijenja ne bi bilo krošnji koje donose plodove, a radi kojih, predmnijevamo, primate nas, novoizabranike, među svoje.

Lijepo je ćutit se nastavkom složene, slavne i patničke tradicije dugog putovanja hrvatskoga naroda; dijelom baštine o kojoj Akademija tako marno i svesrdno skrbi znajući predobro da po njoj smo to što jesmo; već sam osjećaj da smo djelić veće cjeline osmišljava naše postojanje i prinose.

Odbijamo željenu lakoću i površnost sadašnjice; bez žrtvovanja i davanja – ispunjenih predanjem i posvećenošću – nema spoznaja o istini i ljubavi, miru i vjeri, o geniju odanosti i sućuti, dobroti - a nadasve o ljepoti koja prema Dostojevskom može jedina spasiti svijet. Ljepota kao metafora nebeskih sfera koja dodiruje halje Boga i čini čovjekonosca, donositelja njena - višim, uzdignutim bićem – bliskom angjelima.

Stojimo danas, *coronati et terrae motu percussi*, sred urušena svijeta i tužimo nad njegovom sudbinom. Zazivamo sile uzgona u sebi, u narodu i u narodima, e kako bi se okrenuli onomu što trajno i uznijeto jest. Jer sve što nije vječno ništetno je.

Akademike zovu i besmrtnicima, daleko od toga da se tako ćutimo; no ima nešto otkrivajuće u potrebi čovjekovoj da dodirne besmrtnu dušu, stoga i akademije u narodima i ljudska potreba za njima.

Pred dragim kamenom hrvatskoga jezika i pismenosti, kano pred najsvetijim domovinskim oltarom, budimo manji od zrna gorušice. Samo iz malenoga izrast će stablo nebesko; predajmo ga Domovini, i ne zaboravimo zaslužne pređe.

Ono čega nam nikada nije dovoljno jest blagoslov, potrebniji od svake druge potpore; neka Svevišnji koji znade naše uzlete i slabosti, talente i propuste, ojača sve nas kako bi stvaralačkom ljubavlju, poput časnih predaka, sačuvali našu vječnu Hrvatsku. Budimo njezinim sjajnim mačem i srebrnim štitom – obrana od nadirućih neizvjesnosti, a pronicljivim srcem daj nam, Bože, graditi potrebnu slogu kako bi, kao narod, obzirno i razumno usmjeravali svoj hod kroz zemaljska i kozmička iskušenja što se ovih izazovnih dana otvaraju pred nama i pred sve zabrinutijim čovječanstvom.

Obećavam u svoje, i današnjih pristupnika - ime, da ćemo kao članovi ove dične ustanove, dati najbolje od sebe, na slavu i ponos jedine nam Domovine.

Sursum corda! Gore srca!

Drago Štambuk

Zagreb, HAZU, 15. lipnja 2022. (govor zahvale)